Botsing op Mabopane-snelweg: 3 sterfFoto: ER24 Chitra Bodasing, woordvoerder van ER24, het gesê met paramedici se aankoms op die toneel kort voor middernag het een motor op sy dak sowat 20 m van die snelweg af in die veld gelê. Die ander motor was sowat 50 m van die snelweg af in die veld. Volgens Bodasing is vier mense uit die motors geslinger tydens die botsing. “’n Vrou het reeds aan haar beserings beswyk,” het sy gesê. “Nog ŉ vrou en ŉ man is later op die toneel dood verklaar. Daar kon ongelukkig niks gedoen word om hulle te red nie.” Bodasing het gesê nog ŉ man het kritieke beserings opgedoen en is per helikopter na ŉ nabygeleë hospitaal geneem vir verdere behandeling. Minstens drie mense het slegs geringe beserings opgedoen en is op die toneel behandel voordat hulle ook na ŉ nabygeleë hospitaal geneem is vir verdere behandeling. Die presiese oorsaak van die ongeluk word ondersoek.